ഫോണെടുക്കാത്ത മന്ത്രിക്കെതിരെ സി.പി.എം എം.എല്.എ പ്രതിഭ കായംകുളം : വിളിച്ചാല് ഫോണെടുക്കാത്ത മന്ത്രിക്കെതിരെ പൊതുവേദിയില് വിമര്ശനവുമായി കായംകുളം എം.എല്.എ യു.പ്രതിഭ. താനുമായി അടുപ്പമുള്ള ഒരു മന്ത്രിയെ വിളിച്ചാല് ഫോണെടുക്കാറില്ലെന്നാണ് സി. പി,. എം. എം. എല്. എയുടെ വിമര്ശനം. വ്യക്തിപരമായ കാര്യങ്ങള് പറയാനല്ല, നാട്ടിലെ ജനകീയ പ്രശ്നങ്ങള്ക്ക് പരിഹാരം കാണാനാണ് വിളിച്ചതെന്ന് പറഞ്ഞ എം.എല്.എ മന്ത്രിയുടെ പേര് വെളിപ്പെടുത്തിയില്ല. സ്കൂളുകളിലെ ശലഭോദ്യാനങ്ങളുടെ സംസ്ഥാനതല ഉദ്ഘാടനം നടന്ന കായംകുളം ടൗണ് യു.പി സ്കൂളിലെ വേദിയില് അദ്ധ്യക്ഷ പ്രസംഗത്തിലായിരുന്നു പ്രതിഭയുടെ വിമര്ശനം. വിദ്യാഭ്യാസ മന്ത്രി വി.ശിവന്കുട്ടിയായിരുന്നു ഉദ്ഘാടകന്. എപ്പോള് വിളിച്ചാലും തിരിച്ചുവിളിക്കുന്ന മന്ത്രിയാണ് വി.ശിവന്കുട്ടി. അതിന് നന്ദിയുണ്ട്. വ്യക്തിപരമായ കാര്യങ്ങളും ദുഖങ്ങളും പറയാന് ഞങ്ങളെയൊക്കെ പലരും വിളിക്കാറുണ്ട് ചിലപ്പോള് ഫോണെടുക്കാന് കഴിയാറില്ല. ആരെയെങ്കിലും കൊണ്ട് തിരിച്ച് വിളിപ്പിക്കാന് ശ്രമിക്കാറുമുണ്ട് പ്രതിഭ പറഞ്ഞു. ജില്ലാ പഞ്ചായത്ത് പ്രസിഡന്റ് ആയിരിക്കുമ്ബോഴും എം.എല്.എ ആയിരിക്കുമ്ബോഴും ഫോണെടുക്കാത്തതിനെ ചൊല്ലി ഏറെ വിമര്ശനം നേരിട്ടയാളാണ് പ്രതിഭ. പാര്ട്ടി പ്രവര്ത്തകര് വിളിച്ചാല് ഫോണെടുക്കണമെന്ന് സി.പി.എം കായംകുളം ഏരിയാ കമ്മറ്റി പ്രതിഭയ്ക്ക് നിര്ദ്ദേശം നല്കിയ സംഭവവുമുണ്ടായിട്ടുണ്ട്.